ኒውዝላንድ በኢትዮጵያ በኢንቨስትመንት እንድትሳተፍ አምባሳደር ብርሃነ ጠየቁ
አዲስ አበባ፤ ጥቅምት 30/2013 (ዋኢማ) – ኒውዝላንድ በግብርና እና ፖለቲካዊ ጉዳዮች ከኢትዮጵያ ጋር መስራት እንደምትፈልግ የሀገሪቱ ጠቅላይ ሚኒስትር ልዩ መልእክተኛ ተናገሩ፡፡የውጭ ጉዳይ ሚኒስትር ዴኤታ አምባሳደር ብርሃነ ገብረክርስቶስ የኒውዝላንድ ጠቅላይ ሚኒስትር ልዩ  መልእክተኛ ሚስተር  ኮሊን ኬቲንግ ተቀብለው አነጋግረዋል፡፡አምባሳደር ብርሃነ ኒውዝላንድ በግብርናው ዘርፍ ያላትን ምርጥ ተሞክሮ በማካፈልና በኢንቨስትመንት መስክ በመሳተፍ የኢትዮጵያ የልማት አጋር እንድትሆን ጠይቀዋል፡፡እንደ ኢሬቴድ ዘገባ ልዩ መልእክተኛው ሚስተር  ኮሊን ኬቲንግ በበኩላቸው ኢትዮጵያ የተባበሩት መንግስታት አባል እንዲሁም የአፍሪካ ሕብረትና የኢጋድ ሊቀመንበር በመሆኗ በፀጥታው ጉዳዮች ዙርያ ከኒውዝላንድ ጋር ተባባሪ እንድትሆን ጠይቀዋል፡፡